Старој години (Јововић)
Мило Јововић 

Ти одлазиш бако стара!
Младој кћерци власт предајеш
Ти одлазиш, али код нас
Успоменом свеђ остајеш.

Јер у твоме кратком в'јеку
Што се збило Бог зна сами,
Кол'ко си нас на св'јет дала
А колико гробној тами.

Кол'ко суза, јада, плача;
Кол'ко опет среће, славе,
С тога име твоје неће
Никад људи да за'браве.

Збогом дакле, о старицо!
При растанку само пази;
Новој кћерци препоручит'
Да нас води среће стази.

Мира, слоге и напретка,
Нек је пуна кроз све дане,
Јад и туга мрзост клета
Нека с тобом у гроб пане.

А Ти Боже Свемогући,
Проспи свога благослова;
Да нам свима срећно дође,
Годиница ова нова.

У Бару, 1893. Мило Јововић, „Голуб“, број 24., у Сомбору, 15. децембра 1893., стр. 379.  
Јововићеве пјесме 1893.